<classify> TAASISI ya Moyo ya Jakaya Kikwete JKCI kupitia madaktari wake bingwa wa magonjwa ya moyo kwa kushirikiana na mabingwa wenzao kutoka nchini Marekani, Madaktari Afrika na Shirika la Cardio Start wameanza kambi maalumu ya matibabu ya moyo ya siku 12 kwa watu wazima.Taarifa iliyotolewa na JKCI kwa vyombo vya habari jana ilisema matibabu yanayofanyika katika kambi hiyo ni upasuaji wa kufungua kifua na bila kufungua kifua. Ilisema upasuaji wa bila kufungua kifua unafanyika kupitia tundu dogo linalotobolewa wenye paja kwa wagonjwa kuzibuliwa mishipa ya moyo iliyoziba na kuwekewa vifaa vinavyosaidia kurekebisha mapigo ya moyo.Wagonjwa watakaofanyiwa upasuaji ni wale wenye matatizo ya moyo ambayo ni valvu, mishipa ya moyo iliyoziba, moyo kushindwa kufanya kazi vizuri, matibabu kwa watu wazima waliozaliwa na matatizo ya moyo na wale wenye matatizo ya moyo yaliyotokana na ugonjwa wa Kisukari Taarifa ilisema kambi hiyo inaenda sambamba na utoaji wa elimu kwa madaktari na wauguzi pamoja na kubadilishana ujuzi wa kazi kwa wageni na wataalamu wa ndani.Katika kambi hii tunatarajia kufanya upasuaji wa kufungua kifua kwa wagonjwa 20 na bila kufungua kifua kwa wagonjwa 25. Hadi leo Januari 8 jumla ya wagonjwa wanane wamefanyiwa upasuaji wa bila kufungua kifua na wagonjwa wanne wamefanyiwa upasuaji wa kufungua kifua, ilisema taarifa hiyo. Hiyo ni kambi ya kwanza ya matibabu ya moyo tangu kuanza kwa mwaka na ni mara ya kwanza kwa Shirika Cardio Start kuja hapa nchini kufanya kazi na sisi.  <topic>: KITAIFA 